O femeie a fost dată dispărută în Texas. După câteva zile, rămășițele ei au fost găsite în gura unui aligator
Data actualizării: Data publicării:
Cadavrul unei femei din Texas care fusese dată dispărută a fost găsit în gura unui aligator, a anunțat poliția.
Departamentul de poliție din Houston a precizat că rămășițele unei femei în vârstă de 60 de ani au fost găsite marți dimineață, în jurul orei 8:40, „în fălcile unui aligator, în Horsepen Bayou”. Ea fusese dată dispărută cu câteva zile înainte.
Polițiștii au găsit rămășițele „în timp ce cercetau zona”, potrivit People.
Un ofițer a împușcat mortal aligatorul, „pentru a-l împiedica să producă mai multe daune rămășițelor”, care au fost recuperate ulterior de o echipă de scafandri de la poliție.
Cazul este cercetat acum pentru a se stabili cu exactitate circumstanțele în care s-a produs tragedia.
Potrivit sursei citate, cei care cunosc zona în care au fost găsite rămășițele femeii spun că știu că există mai mulți aligatori, dar că până acum nu s-a petrecut niciun incident.
„Este prima dată când aud că s-a întâmplat așa ceva. Este înfricoșător", a declarat Angela Derous, localnică.
Aligatorii trăiesc de obicei în mlaștini, râuri și golfuri din statele sudice ale SUA, „inclusiv în estul Texasului”. Însă atacurile aligatorilor sunt extrem de rare în Texas. Reptilele evită contactul cu oamenii, dar în ultima perioadă populația s-a mărit extrem de mult, astfel că sunt văzute tot mai des în zone locuite.